Na temelju čl. 2. st. 7. Zakona o zakupu i kupoprodaji poslovnog prostora (˝Narodne novine˝ broj 125,2011, 64/2015, 112/2018 i 123/2024), i čl. 27. Statuta Grada Zadra (˝Glasnik Grada Zadra broj 9/09, 28/10, 3/13, 9/14, 2/15 – pročišćeni tekst, 3/18 i 7/18 – pročišćeni tekst, 15/19, 2/20, 3/21 i 14/23 - pročišćeni tekst), Gradsko vijeće Grada Zadra, dana            donosi

Odluka o kriterijima za utvrđivanje visine zakupnine i djelatnosti u poslovnim prostorima u vlasništvu Grada Zadra

I. OPĆA ODREDBA
Članak 1.
Ovom Odlukom uređuje se način utvrđivanja zakupnine za poslovni prostor u vlasništvu i suvlasništvu Grada Zadra (u daljnjem tekstu: Grad) te način i postupak utvrđivanja djelatnosti koja se obavlja u poslovnom prostoru. 
Odredbe ove Odluke primjenjuju se i na poslovni prostor koji je u vlasništvu ili suvlasništvu Republike Hrvatske na kojem Grad ima pravo upravljanja, raspolaganja ili korištenja, temeljem odgovarajućeg akta sklopljenog između Grada i Republike Hrvatske. 
Odredbe ove Odluke primjenju se i na poslovni prostor koji je još uvijek upisan u zemljišnim knjigama kao društveno vlasništvo na kojem Grad ima pravo raspolaganja ili korištenja te na poslovni prostor koji je bio u društvenom vlasništvu s pravom korištenja Grada za koji se vodi postupak na temelju zakona kojim se uređuje naknada za imovinu oduzetu za vrijeme jugoslavenske komunističke vladavine, do pravomoćnog okončanja tog postupka. 

II. UTVRĐIVANJE ZAKUPNINE
Članak 2.
Zakupnina za poslovni prostor određuje se prema položajnoj zoni u kojoj se poslovni prostor nalazi, korisnoj površini poslovnog prostora i djelatnosti koja se u poslovnom prostoru obavlja.

Pod korisnom površinom poslovnog prostora razumijeva se površina poslovnog prostora koja je upisana u zemljišnim knjigama na temelju uspostavljenog etažnog vlasništva.

Ako na poslovnom prostoru nije uspostavljeno etažno vlasništvo, korisna površina utvrđuje se izmjerom.

Zakupnina iz st. 1. ovog članka uvećava se za pripadajući porez na dodanu vrijednost. 


Članak 3.

Za poslovni prostor koji se daje u zakup na temelju javnog natječaja za davanje u zakup poslovnih prostora (u daljnjem tekstu: javni natječaj), zakupnina iz članka 2. ove Odluke predstavlja osnovnu (početnu) zakupninu na temelju koje se u postupku javnog natječaja utvrđuje izlicitirana (postignuta) zakupnina.
	
Iznimno, odredbe ove Odluke neće se primjenjivati kad se poslovni prostor dodjeljuje  pravnim osobama/ustanovama čiji je Grad osnivač, suosnivač ili vlasnik/većinski vlasnik, neprofitnim pravnim osobama od posebnog javnog interesa za Grad, udrugama iz čl. 3. st. 3. Odluke o dodjeli gradskih prostora na korištenje udrugama (˝Glasnik Grada Zadra˝ broj 4/2016), u kojim slučajevima Odluku o dodjeli poslovnog prostora u zakup ili korištenje donosi Gradonačelnik Grada Zadra (u daljnjem tekstu: Gradonačelnik).
Iznimno cijene zakupnine utvrđene ovom Odlukom neće se primjenjivati na ugovor o zakupu poslovnoga prostora u vlasništvu Grada Zadra kada ga sklapaju međusobno Grad Zadar i organizacije civilnog društva s europskog gospodarskog prostora, u kojem slučaju će se primjenjivati cijena zakupnine u visini 1 EUR/m2 ili cijena zakupnine koju će u svakom pojedinačnom slučaju utvrditi Gradonačelnik Grada Zadra odlukom. 


Članak 4.

Zakupnina iz članaka 2. i 3. ove Odluke utvrđuje se kao umnožak korisne površine poslovnog prostora i jedinične cijene zakupnine po m2 određene prema zoni te djelatnosti u kojoj se poslovni prostor nalazi.

Članak 5.

Iznimno od odredbi ove Odluke, osnovni (početni) iznos zakupnine za poslovni prostor može se umanjiti kada za poslovni prostor nije podnesena niti jedna prijava na javni natječaj za davanje u zakup poslovnog prostora u vremenskom razdoblju od jedne godine.
Ako za poslovni prostor u razdoblju iz stavka 1. ovoga članka nije podnesena niti jedna prijava:
– na tri javna natječaja, osnovni (početni) iznos zakupnine može se umanjiti za 10%,
– na šest javnih natječaja, osnovni (početni) iznos zakupnine može se umanjiti za 20%.
Odluku o umanjenju iznosa početne zakupnine iz stavka 2. ovoga članka donosi Gradonačelnik, time da umanjenje ne može biti veće od 50% od početne zakupnine iz članka 4. ovoga Pravilnika.

Članak 6. 

Poslovni prostori iz čl. 1. ove Odluke koji se nalaze na području Grada Zadra razvrstani su u četiri zone i to: Ekstra zona, Prva zona, Druga zona, Treća zona i Čevrta zona.

Ulice odnosno poslovni prostori u vlasništvu Grada Zadra koji se nalaze u njima razvrstavaju se po zonama kako slijedi: 

· Ekstra zona obuhvaća poslovne prostore koji se nalaze u ulicama Narodni trg, Široka ulica do križanja sa ulicom Braće Vranjana, uključujući i poslovne prostore koji imaju adresu Majke Margarite broj 2 i 3, ali imaju ulaz sa Široke ulice, poslovni prostor u ulici Don Ive Prodana br. 2., uključujući i one poslovne prostore koji imaju ulaz sa Narodnog trga, ulica Elizabete Kotromanić i Mihe Klaića;

· Prva zona obuhvaća ostale ulice područja MO Poluotok, a koje nisu obuhvaćene Ekstra zonom, ulicu Obala kneza Branimira od broja 10 zaključno sa brojem 27;

· Druga zona obuhvaća područje MO Voštarnica odnosno sve ostale ulice koje nisu obuhvaćene Prvom zonom te područje MO Jazine I;

· Treća zona obuhvaća ostale dijelove Grada Zadra, osim otoka;

· Četvrta zona obuhvaća otoke koji se nalaze u sastavu Grada Zadra.





Članak 7. 

Visina zakupnine za zakup poslovnih prostora u vlasništvu Grada Zadra, koja je ujedno i početni iznos zakupnine na javnom natječaju, određuje se u početnim mjesečnim iznosima EUR/m2 kako slijedi: 

	
Ekstra zona
	- za poslovni prostor površine do 50 m2, početni iznosi zakupnine sukladno djelatnostima iznose kako slijedi: 
a) trgovina na malo –  25 EUR/m2,
b) djelatnost suvenirnice – 40  EUR/m2,
c) skladištenje i prateće djelatnosti u prijevozu -   10 EUR/m2,
d) djelatnost pripreme i usluživanje hrane i pića –  35 EUR/m2,
e) izdavačka djelatnost -   18 EUR/m2,
f) stručne, znanstvene i tehničke djelatnosti -  15 EUR/m2
g) administrativne i pomoćne uslužne djelatnosti -  10 EUR/m2
h) djelatnosti zdravstvene zaštite i socijalne skrbi -  10 EUR/m2
i) umjetnost, sportske i rekreacijske djelatnosti -  10 EUR/m2
j) ostale osobne uslužne djelatnosti –  10 EUR/m2,
k) tradicijski obrti –  10 EUR/m2
l) ostale djelatnosti –  20 EUR/m2
m) djelatnost banke –  35 EUR/m2
n) djelatnost igara na sreću -  40 EUR/m2
o) djelatnost turističke I putničke agencije –  25 EUR/m2
p) djelatnost cvjećarnice –  15 EUR/m2
r) djelatnost galerije slika – 20 EUR/m2
s) obrazovanje – 10 EUR/m2
š) javna uprava i obrana – 10 EUR/m2
t) djelatnost hotela i usluge u turizmu – 10 EUR/m2 

	
Prva zona
	
- za poslovni prostor površine do 50 m2, početni iznosi zakupnine sukladno djelatnostima iznose kako slijedi: 
a) trgovina na malo – 22,50 EUR/m2,
b) djelatnost suvenirnice – 36 EUR/m2
c) skladištenje i prateće djelatnosti u prijevozu - 9 EUR/m2,
d) djelatnost pripreme i usluživanje hrane i pića –   28 EUR/m2,
e) izdavačka djelatnost –  18 EUR/m2,
f) stručne, znanstvene i tehničke djelatnosti - 15 EUR/m2,
g) administrativne i pomoćne uslužne djelatnosti –  8 EUR/m2,
h) djelatnosti zdravstvene zaštite i socijalne skrbi - 8 EUR/m2,
i) sportske djelatnosti te zabavne i rekreacijske djelatnosti - 8 EUR/m2,
j) ostale osobne uslužne djelatnosti -   8 EUR/m2,
k) tradicijski obrti - 8 EUR/m2
l) ostale djelatnosti - 10 EUR/m2,
m) djelatnost banke –  35  EUR/m2
n) djelatnost igara na sreću - 35 EUR/m2
o) djelatnost turističke I putničke agencije –  22,5 EUR/m2
p) djelatnost cvjećarnice – 12 EUR/m2
r) djelatnost galerije slika – 15 EUR/m2
s) obrazovanje – 8 EUR/m2
š) javna uprava i obrana –  8 EUR/m2
t) djelatnost hotela i usluga u turizmu – 8 EUR/m2


	
Druga zona 
	
- za poslovni prostor površine do 50 m2, početni iznosi zakupnine sukladno djelatnostima iznose kako slijedi: 
a) trgovina na malo – 15 EUR/m2,
b) djelatnost suvenirnice -  30 EUR/m2
c) skladištenje i prateće djelatnosti u prijevozu – 6 EUR/m2,
d) djelatnost pripreme i usluživanje hrane i pića – 25 EUR/m2,
e) izdavačka djelatnost –  14 EUR/m2,
f) stručne, znanstvene i tehničke djelatnosti – 12 EUR/m2,
g) administrativne i pomoćne uslužne djelatnosti –  6 EUR/m2,
h) djelatnosti zdravstvene zaštite i socijalne skrbi - 6 EUR/m2,
i) sportske djelatnosti te zabavne i rekreacijske djelatnosti – 6 EUR/m2,
j) ostale osobne uslužne djelatnosti -   6 EUR/m2,
k) tradicijski obrti -  5  EUR/m2
l) ostale djelatnosti -  8 EUR/m2,
m) djelatnost banke – 30 EUR/m2
n) djelatnost igara na sreću -  30 EUR/m2
o) djelatnost turističke I putničke agencije –  18 EUR/m2
p) djelatnost cvjećarnice –  10 EUR/m2
r) djelatnost galerije slika – 10 EUR/m2
s) obrazovanje –5 EUR/m2
š) javna uprava i obrana – 5 EUR/m2
t) djelatnost hotela I usluga u turizmu – 5 EUR/m2

	
Treća zona 
	
- za poslovni prostor površine do 50 m2, početni iznosi zakupnine sukladno djelatnostima iznose kako slijedi: 
a) trgovina na malo –   12 EUR/m2,
b) djelatnost suvenirnice -  25 EUR/m2
c) skladištenje i prateće djelatnosti u prijevozu –    5  EUR/m2,
d) djelatnost pripreme i usluživanje hrane i pića – 18 EUR/m2,
e) izdavačka djelatnost – 10  EUR/m2,
f) stručne, znanstvene i tehničke djelatnosti – 5 EUR/m2,
g) administrativne i pomoćne uslužne djelatnosti –    5 EUR/m2,
h) djelatnosti zdravstvene zaštite i socijalne skrbi – 3 EUR/m2,
i) sportske djelatnosti te zabavne i rekreacijske djelatnosti - 3 EUR/m2,
j) ostale osobne uslužne djelatnosti - 8 EUR/m2,
k) tradicijski obrti - 3 EUR/m2
l) ostale djelatnosti - 6  EUR/m2,
m) djelatnost banke –  25 EUR/m2
n) djelatnost igara na sreću - 25 EUR/m2
o) djelatnost turističke I putničke agencije –  18 EUR/m2
p) djelatnost cvjećarnice –  8   EUR/m2
r) djelatnost galerije slika – 6 EUR/m2
s) obrazovanje – 3 EUR/m2
š) javna uprava i obrana – 3 EUR/m2
t) djelatnost hotela I usluga u turizmu – 5 EUR/m2


	
Četvrta zona
	
- za poslovni prostor površine do 50 m2, početni iznosi zakupnine sukladno djelatnostima iznose kako slijedi: 
a) trgovina na malo – 1 EUR/m2,
b) djelatnost suvenirnice -  10 EUR/m2
c) skladištenje i prateće djelatnosti u prijevozu –  1 EUR/m2,
d) djelatnost pripreme i usluživanje hrane i pića – 5 EUR/m2,
e) izdavačka djelatnost – 1 EUR/m2,
f) stručne, znanstvene i tehničke djelatnosti - 1 EUR/m2,
g) administrativne i pomoćne uslužne djelatnosti – 1 EUR/m2,
h) djelatnosti zdravstvene zaštite i socijalne skrbi – 1 EUR/m2,
i) sportske djelatnosti te zabavne i rekreacijske djelatnosti - 1 EUR/m2,
j) ostale osobne uslužne djelatnosti - 1 EUR/m2,
k) tradicijski obrti -  1 EUR/m2
l) ostale djelatnosti -  1 EUR/m2,
m) djelatnost banke –  5 EUR/m2
n) djelatnost igara na sreću - 5 EUR/m2
o) djelatnost turističke i putničke agencije –  1 EUR/m2
p) djelatnost cvjećarnice –  1  EUR/m2
r) djelatnost galerije  slika – 1 EUR/m2
s) obrazovanje – 1 EUR/m2
š) javna uprava i obrana – 1 EUR/m2
t) djelatnost hotela I usluge u turizmu – 1 EUR/m2




Za poslovne prostore ukupne površine 50 m2 do 100 m2, početni iznos zakupnine utvrđen ovom Odlukom, kao i iznos zakupnine za postojeće zakupnike u poslovnim prostorima Grada Zadra, a koji predstavlja umnožak korisne površine poslovnog prostora i jedinične cijene zakupnine po m2 određene prema zoni te djelatnosti u kojoj se poslovni prostor nalazi, umanjit će se za 10 %. 

Za poslovne prostore ukupne površine 100 m2 do 150 m2, početni iznos zakupnine utvrđen ovom Odlukom, kao i iznos zakupnine za postojeće zakupnike u poslovnim prostorima Grada Zadra, a koji predstavlja umnožak korisne površine poslovnog prostora i jedinične cijene zakupnine po m2 određene prema zoni te djelatnosti u kojoj se poslovni prostor nalazi, umanjit će se za 20 %. 

Za poslovne prostore ukupne površine veće od 150 m2, početni iznos zakupnine utvrđen ovom Odlukom, kao i iznos zakupnine za postojeće zakupnike u poslovnim prostorima Grada Zadra, a koji predstavlja umnožak korisne površine poslovnog prostora i jedinične cijene zakupnine po m2 određene prema zoni te djelatnosti u kojoj se poslovni prostor nalazi, umanjit će se za 30 %.
Kada ugovor o zakupu poslovnoga prostora u vlasništvu Grada Zadra sklapaju međusobno Grad Zadar i Republika Hrvatska, jedinice lokalne i područne (regionalne) samouprave, pravne osobe u isključivom vlasništvu Republike Hrvatske, pravne osobe u isključivom vlasništvu jedinice lokalne i područne (regionalne) samouprave, ako je to u interesu i cilju općeg, gospodarskog i socijalnog napretka njezinih građana, zakupnina će se, ovisno o ukupnoj površini poslovnog prostora te vrsti djelatnosti (profitabilnoj i/ili neprofitabilnoj djelatnosti) koja će se u poslovnom prostoru odvijati, određivati u rasponu od 5 (slovima: pet) do 10 (slovima: deset) EUR/m2. 
Ovisno o ukupnoj površini poslovnog prostora u odnosu na koji se sklapa ugovor o zakupu između Grada Zadra i Republika Hrvatska, jedinice lokalne i područne (regionalne) samouprave, pravne osobe u isključivom vlasništvu Republike Hrvatske, pravne osobe u isključivom vlasništvu jedinice lokalne i područne (regionalne) samouprave, može se primijeniti umanjenje cijene predviđeno ovom Odlukom. 

Članak 8.

Cijene zakupnine utvrđene ovom Odlukom primjenjivat će se na postojeće zakupnike poslovnih prostora u vlasništvu Grada Zadra počevši od 1. siječnja 2027. godine, i to samo ako je tako određen iznos mjesečne zakupnine veći od iznosa mjesečne zakupnine u postojećem ugovoru, a o čemu će se sklopiti dodatak ugovora o zakupu. 
Zakupcima koji imaju zaključene ugovore o zakupu poslovnog prostora sa Gradom Zadrom, osim zakupnika za djelatnosti banke i igara na sreću, koji uredno podmire sve dospjele obveze prema Gradu Zadru koje proizlaze iz zaključenih ugovora o zakupu, odnosno zakupninu i obveze s osnova javnih davanja do 31. prosinca prethodne godine, zakupnina se može umanjiti do najviše 30 % za razdoblje od 1. siječnja do 31. ožujka aktualne- tekuće godine. 
Iznimno, zakupcima u poslovnim prostorima u vlasništvu Grada Zadra koji obavljaju tradicijske djelatnosti, umjetničke djelatnosti, obrazovne djelatnosti (tiskarska djelatnost, izdavačka djelatnost i dr.), zdravstvene djelatnosti te ostale niskoprofitabilne djelatnosti, mjesečni iznos zakupnine koji je utvrđen sukladno odredbama ove Odluke, može se umanjiti do 50 % u svrhu nastavka obavljanja navedenih djelatnosti.  


III. UTVRĐIVANJE DJELATNOSTI
Članak 9.

Djelatnost koja se obavlja u poslovnom prostoru koji se daje u zakup utvrđuje Gradonačelnik na prijedlog Povjerenstva za poslovni prostor (u daljnjem tekstu: Povjerenstvo).
Za poslovni prostor koji se daje u zakup na temelju javnog natječaja, Povjerenstvo predlaže Gradonačelniku najmanje dvije djelatnosti.
Iznimno od odredbe st. 2. ovoga članka, Gradonačelnik može utvrditi samo jednu djelatnost koja se obavlja u poslovnom prostoru koji se daje u zakup putem javnog natječaja.
Promjenu i/ili dopunu djelatnosti koja se obavlja u poslovnom prostoru koji je dan u zakup utvrđuje Gradonačelnik na zahtjev zakupnika, uz prethodno pribavljeno mišljenje Povjerenstva.

Članak 10.

Djelatnost koja se obavlja u poslovnom prostoru utvrđuje se, u pravilu, sukladno nomenklaturi iz nacionalne klasifikacije djelatnosti.
Djelatnost koja se obavlja u poslovnom prostoru može se odrediti i uže u odnosu na djelatnost određenu nacionalnom klasifikacijom djelatnosti na način da se precizno utvrde aktivnosti koje se obavljaju u poslovnom prostoru, asortiman koji se nudi, vrsta ugostiteljske djelatnosti ili usluga koja se pruža i slično.

Članak 11.

U poslovnom prostoru u vlasništvu Grada Zadra može se obavljati jedna djelatnosti ugovorena sklopljenim ugovorom o zakupu poslovnog prostora.
Iznimno, odlukom Gradonačelnika može se zakupnicima u poslovnim prostorima u vlasništvu Grada Zadra, koji obavljaju ugovorenu djelatnost više od 10 (slovima: deset) godina, odobriti obavljanje i dodatne djelatnosti uz ugovorenu i to djelatnosti iz istoga Odjeljka Nacionalne klasifikacije djelatnosti (uz uvjet da se ugovorena i dodana djelatnost obavljaju u jednakim omjerima u poslovnom prostoru), ukoliko se radi o tradicijskim ili umjetničkim obrtima, kao i o svim onim djelatnostima koje su važne za očuvanje tradicionalnih vrijednosti i života građana Grada Zadra te funkcioniranje stare gradske jezgre – Poluotoka Grada Zadra.
U poslovnom prostoru u kojem se obavljaju dvije ili više djelatnosti, cijena zakupnine za cjelokupni poslovni prostor utvrđuje se prema djelatnosti s određenom najvišom cijenom zakupnine.
Članak 12.

Povjerenstvo iz članka 9. st. 1. ove Odluke sastoji se od predsjednika i dva člana te istog broja zamjenika.
Članovi Povjerenstva te njihovi zamjenici imenuju se iz redova službenika Upravnog odjela za gospodarenje gradskom imovinom.
Povjerenstvo imenuje Gradonačelnik na vrijeme od četiri godine.
U radu Povjerenstva, prema potrebi, sudjeluju i službenici drugih upravnih odjela Grada Zadra, kao i predstavnici nadležnog Mjesnog odbora na kojem se poslovni prostor nalazi. 
Administrativne, tehničke i stručne poslove za Povjerenstvo obavlja Upravni odjel za gospodarenje gradskom imovinom.
Članak 13.

Povjerenstvo poslove iz svoje nadležnosti obavlja na sjednicama, a odluke donosi većinom glasova svih članova.

Članak 14. 
Grad Zadar zadržava pravo da nakon isteka ugovora o zakupu i prilikom sklapanja novog ugovora o zakupu sa postojećim zakupnikom, ugovorenu cijenu zakupnine uskladi sa inflatornim učinkom u proteklom ugovorenom razdoblju. 

IV. PRIJELAZNE I ZAVRŠNE ODREDBE

Članak 15.

Ova Odluka stupa na snagu osmoga dana od dana objave u “Glasniku Grada Zadra”.

